|  |  |
| --- | --- |
| **ДО** | **РБ** |
| **ОБЩИНСКИ СЪВЕТ** | **ОБЩИНСКИ СЪВЕТ** |
| **ГРАД АПРИЛЦИ** | **№ ………………………** |
|  | **………………….2018 г.** |
|  | **гр. Априлци** |

**ПРЕДЛОЖЕНИЕ**

**ОТ Д-Р МЛАДЕН МАКСИМОВ ПЕЛОВ**

**КМЕТ НА ОБЩИНА АПРИЛЦИ**

**Относно:** Учредяване на безвъзмездно право на ползване на прилежащо пространство около храм „Св.Параскева”

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

С договор за дарение на общински недвижим имот от 16.04.2018 г., Община Априлци дари на Ловчанската епархия гробищната църква „Св.Параскева”, разположена в поземлен имот с идентификатор 52218.530.413. За даряването на църквата Общински съвет – Априлци взе Решение № 385 от Протокол № 34 от 23.11.2017 г. и Решение № 435 от Протокол № 41 от 05.04.2018.

За нормалният достъп до гробищната църква „Св.Параскева” на богомолци, граждани и гости на Априлци е необходимо да се благоустрои прилежащото пространство около нея и се осигури достъпна и приветлива среда.

Подобряването на прилежащото пространство около църквата е възможно да се финансира с проект по Програмата за развитие на селските райони за периода 2014 – 2020 г., мярка 7.6 „Проучване и инвестиции, свързани с поддържане, възстановяване и подобряване на културното и природно наследство на селата”. По този начин ще бъде финансирана и реставрацията на храма.

Съгласно изискванията на НАРЕДБА № 6 от 28.03.2016 г. за прилагане на подмярка 7.6., проектите се изпълняват върху имот – собственост на кандидата, а когато имотът не е собственост на кандидата, към проектите се прилагат документи за ползване на имота за срок не по-малко от 6 г., считано от датата на подаване на заявлението за подпомагане – в случай на кандидатстване за разходи за дейности по вертикалната планировка и подобряване на прилежащите пространства, за които не се изисква издаване на разрешение за строеж съгласно Закона за устройство на територията.

В тази връзка е необходимо да се учреди безвъзмездно право на ползване върху прилежащия терен около храм „Св.Параскева”, съгласно приложената скица – проект на пространството около храма, изготвена от правоспособен геодезист по ЗКИР.

Уважаеми Общински съветници, моля да вземете решение за учредяване на безвъзмездно право на ползване върху описаният терен.

С оглед гореизложеното, предлагам на Вашето внимание следния:

**П р о е к т з а р е ш е н и е:**

На основание чл.21, ал.1, т.8 от Закона за местното самоуправление и местната администрация, чл.7, ал.2, изр.2 от Закона за общинската собственост, във връзка с чл.21, ал.3 от Закона за вероизповеданията, Общинският съвет – Априлци

**рЕШИ:**

1. Дава своето съгласие да бъде учредено безвъзмездно право на ползване на Гробищна църква „Св.Параскева”, БУЛСТАТ 177268713, представлявана от Венцислав Димитров Павлов, в качеството му на Председател, която е местно поделения на Българската Православна Църка, върху прилежащото пространство около храм „Св.Параскева”, с площ 800 кв.м., обективирано в скица – проект № 1 / 06.06.2018 г., неразделна част от това Решение, изготвена от инж.К.Костадинов, с рег.№ 0559;
2. Възлага на Кмета на Община Априлци да издаде заповед и сключи Договор за учредяване на безвъзмездно право на ползване;
3. Всички разходи, свързани с учредяване на правото на ползване, да бъдат за сметка на Община Априлци

**ПРИЛОЖЕНИЕ:**

1. Скица – проект № 1 / 06.06.2018 г. на прилежащото пространство около храм „Св.Параскева”, изготвена от правоспособен геодезист по ЗКИР

Изготвил:

Марко Пенов – Гл.експерт „ОСОПТ”

**Д-Р МЛАДЕН ПЕЛОВ**

*Кмет на община Априлци*